पाएं अपने शहर की ताज़ा ख़बरें और फ्री ई-पेपरडाउनलोड करें
पश्चिम बंगाल में लगातार हो रही हिंसा के विरोध में सांसद संतोष पांडेय ने बुधवार को कवर्धा स्थित अपने निवास में एक दिवसीय सांकेतिक धरना दिया। साथ ही वहां राष्ट्रपति शासन लगाने की मांग की। इस दौरान सांसद पांडेय ने पश्चिम बंगाल सरकार पर जमकर हमला बोला। सांसद पांडेय ने कहा कि पश्चिम बंगाल में लगातार हिंसा की घटनाएं हो रही है।
पूरे प्रदेश में अराजकता का माहौल है। पश्चिम बंगाल सरकार हिंसा होते देख रही है। कोई कदम नही उठा रही है। आम नागरिकों के अधिकारों का खुलेआम हनन हो रहा है। पश्चिम बंगाल में अविलंब राष्ट्रपति शासन लगाया जाना चाहिए। पश्चिम बंगाल के हिंसा में शामिल गुंडों, अपराधियों पर सख्त कार्रवाई होनी चाहिए। उन्होंने कहा कि पश्चिम बंगाल के चुनाव के नतीजों के बाद जो घटनाएं देखने और सुनने को मिली हैं, वो हमें हतप्रभ करती हैं, चिंता में डालती हैं। ऐसी घटनाएं भारत के विभाजन के समय हमने सुनी थी।
लेकिन आजाद भारत में चुनाव के नतीजों के बाद इतनी असहिष्णुता हमने आज तक नहीं देखी। पश्चिम बंगाल में हिंसा, बर्बरता, आगजनी, लूट, बलात्कार और हत्याएं बेरोकटोक जारी है। भाजपा के कवर्धा शहर मंडल अध्यक्ष चंद्रप्रकाश चंद्रवंशी ने भाजपा कार्यालय में तोड़फोड़ व आगजनी पर चिंता जताई। वीरों व शहीदों की धरती को किया कलंकित : सांसद पांडेय ने कहा कि पश्चिम बंगाल वीरों, शहीदों व महापुरुषों की धरती है। जिसे ममता बनर्जी सरकार व टीएमसी के गुंडों ने कलंकित किया है। बंगाल को अपमानित किया गया। यह पूरी तरह से निंदनीय है। ममता बनर्जी व टीएमसी के गुंडों को इसका परिणाम भुगतना पड़ेगा।
भाजपा पदाधिकारियों ने भी दिया धरना
पंडरिया| नगर सहित पूरे प्रदेश में बुधवार को भाजपा के राष्ट्रीय आह्वान पर पश्चिम बंगाल सरकार के खिलाफ घरों में रहकर धरना प्रदर्शन किया। पश्चिम बंगाल में भाजपा नेताओं पर हमले व घरों में तोड़फोड़ पर विरोध प्रगट किया। साथ ही उनके विरुद्ध कार्रवाई करने मांग की गई। नगर सहित गांवों में भी कार्यकर्ताओं ने इस प्रकार धरना प्रदर्शन किया। प्रदेश पिछड़ा वर्ग मोर्चा कार्यसमिति के सदस्य चंद्रकुमार सोनी, सुनीता सोनी, मंडल अध्यक्ष गजपाल साहू, महामंत्री रविश ठाकुर सहित ब्लाक के कार्यकर्ताओं ने धरना प्रदर्शन किया। उल्लेखनीय है कि बंगाल में हुई हिंसा को लेकर देश भर में प्रतिक्रिया हुई है। भाजपा ने इस हिंसा का पुरजोर विरोध करते हुए दोषियों पर कार्रवाई की मांग की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn